โควิด-19 ส่งผลให้ผู้บริโภคหันมาใส่ใจสุขภาพเพิ่มมากขึ้น ชี้เป็นโอกาสส่งออกสินค้าอาหารแห่งอนาคต
นายพจน์ อร่ามวัฒนานนท์ รองประธานกรรมการหอการค้าไทย เปิดเผยว่า สถานการณ์โควิด-19 ส่งผลต่อเทรนด์ของผู้บริโภคให้มีการเปลี่ยนแปลงไป ด้วยการหันมาใส่ใจสุขภาพและเลือกรับประทานอาหารคุณภาพดีมีประโยชน์ ทำให้ “อาหารแห่งอนาคต” หรือ “future food” ได้รับความสนใจอย่างรวดเร็วในปัจจุบัน จนกลายเป็นโอกาสและความท้าทายที่จะสร้างมูลค่าเพิ่มให้อุตสาหกรรมอาหารของประเทศไทยให้เติบโตอย่างยั่งยืน เทรนด์อาหารในอนาคต ที่น่าจะเป็นโอกาสทางธุรกิจสำหรับผู้ประกอบการไทยแล้ว เช่น อาหารพืชแบบธรรมชาติ (Plant-Based Food) อาหารจากแมลง (Insect Food) และอาหารจากท้องถิ่น (Localization) เนื่องจากประเทศไทยมีจุดแข็งที่เป็นประเทศเกษตรกรรม มีวัตถุดิบที่เหมาะสม และมีศักยภาพในการพัฒนาผลิตภัณฑ์ในลักษณะดังกล่าว สามารถตอบสนองความต้องการของผู้บริโภคทั้งในประเทศและต่างประเทศในระยะต่อไปได้เป็นอย่างดี โดยเฉพาะกลุ่มคนรุ่นใหม่ที่หันมาใส่ใจสุขภาพ กลุ่มผู้สูงอายุ กลุ่มผู้ป่วยและกลุ่มนักท่องเที่ยวหอการค้าไทย ได้ทำงานเชื่อมโยงกับหน่วยงานต่างๆ เพื่อร่วมกันสร้างเครือข่ายผู้ประกอบการที่เข้มแข็ง ในการสนับสนุนผู้ประกอบการอาหารแปรรูปและอาหารแห่งอนาคตของไทย ส่งออกสินค้าสู่ตลาดต่างประเทศ เพื่อช่วยให้ผู้ประกอบการไทยได้มีโอกาสในการค้าและลงทุนเพิ่มมากขึ้น พร้อมทั้งได้จัดโครงการในการพัฒนาผู้ประกอบการ เพื่อส่งเสริมสมาชิกผู้ประกอบการอุตสาหกรรมอาหารแปรรูปและอาหารแห่งอนาคต ในช่วงสถานการณ์โควิด-19 อย่างต่อเนื่อง ตลอดจนการส่งเสริมการปฏิบัติตามมาตรการป้องกันการปนเปื้อนเชื้อโควิด-19 ในกระบวนการผลิตอาหารส่งออกไปยังสมาชิก ปัจจุบันมีบริษัทที่ได้มาตรฐานฯ จำนวน 157 รายแล้วนอกจากนี้ ในโอกาสที่ประเทศไทยในฐานะเจ้าภาพการจัดงาน APEC 2022 ซึ่งจะเป็นการต้อนรับผู้นำจาก 21 เขตเศรษฐกิจทั่วโลก เป็นโอกาสที่จะสามารถแสดงศักยภาพและภาพลักษณ์ด้านการเกษตร อุตสาหกรรมอาหารและอาหารแห่งอนาคต โดยภาคเอกชนพร้อมเชื่อมโยงอุตสาหกรรมอาหารแห่งอนาคตและยกระดับผู้ประกอบการไทยให้มีขีดความสามารถต่อไปสำหรับมูลค่าส่งออกอาหาร future food ของไทยในระยะ 10 ปี (2010-2021) พบว่า มีสัดส่วนส่งออกอาหารอนาคตเพิ่มขึ้นอย่างต่อเนื่อง โดยในช่วง 8 เดือนแรก (ม.ค.-ส.ค.) ของปี 2564 มูลค่าส่งออกสินค้าอาหารของไทยสูงกว่า 806,430 ล้านบาท ซึ่งเป็นอาหารกลุ่ม future food กว่า 71,570 ล้านบาท